HOVORME O JEDLE
Chlieb, pečivo , obilniny, cestoviny

Aktivita uskutočnená 14.10.2013

     S deťmi sa presunieme do remeselnej dielne Slovenského banského múzea. S pracovníčkou múzea dlhodobo spolupracujeme a snažíme sa spoločne žiakom priblížiť spôsob života našich predkov a oživiť zabúdané remeselné zručnosti. Učíme žiakov vážiť si prácu druhých, tvorivo myslieť  a zároveň upevňujeme  sociálne väzby. Činnosťou v dielni, či už v múzeu, alebo v našej škole rozvíjame psychické procesy potrebné pre ich napredovanie v škole. Dávame im možnosť získať praktické skúsenosti, ktoré im neskôr budú nápomocné pri zaraďovaní sa do pracovného života. Vedieme ich k zodpovednosti za svoj život a zdravie, vštepujeme im zásady zdravej výživy, ktorá v prostredí  v ktorom  naši žiaci žijú, často absentuje. Táto skutočnosť vedie k ich častým zdravotným problémom, invalidite a závislosti na pomoci štátu. Vzdelávanie v tomto smere je pre našich žiakov veľkým prínosom  a aj preto sme sa prihlásili do súťaže „ HOVORME O JEDLE“.
   Aktivita prebiehala so žiakmi prvého stupňa, ktorí sú na rôznej rozumovej a vekovej  úrovni, čomu zodpovedá aj formulácia a náročnosť otázok. Celá aktivita je sprevádzaná názornosťou, ktorá je najmä pre mentálne handicapované deti nenahraditeľná. 
Fotodokumentácia je uvedená v prílohe č.4
 CESTA  CHLEBA

    V úvode aktivity žiakom prečítam rozprávku  Kohútik Červený hrebienok / príloha č.1/,  ktorá súvisí s témou pečenia chleba a vyplýva  z nej ponaučenie,  ktoré majú žiaci po vypočutí sami sformulovať .

ROZHOVOR:

-  Deti o čom bola naša rozprávka?

- Aké ponaučenie nám z nej vyplýva? / Bez práce nie sú koláče/. Vysvetlite  toto ponaučenie.

     Aj my si dnes spolu upečieme chlebík . Už v rozprávke ste počuli akú dlhú cestu musí prejsť, kým príde na náš stôl a my ho môžeme zjesť. Najskôr si ale umyjeme ruky a dáme si zásterky, aby sme sa nezašpinili.
- Viete my povedať, kde sa taký chlebík kupuje?

- Kto vie, alebo si pamätá z rozprávky, z čoho sa chlieb vyrába ?

- Ako sa volá ten kto melie múku?

- Sú všetky chleby rovnaké? / biely, čierny, celozrnný.../.

-Čo všetko sa dá ešte okrem chleba upiecť z múky?

- Akú chuť má chlieb?

- Ako sa volá ten, ktorý pečie chlieb?

   My sa teraz tiež na chvíľu premeníme na takých pekárov. 
Skôr ako začneme pracovať, si trošku rozcvičíme ruky. Na rozcvičku použijeme riekanky sprevádzané  pohybom- príloha č.2

   Rozdáme si misky a ešte raz si pomaly zopakujeme a pripravíme potrebné suroviny  / múku, soľ, kvások - voda, droždie, cukor/.
    Každý žiak dostane do svojej misy 1 hrnček múky  hladkej a 1 celozrnnej.  Pridáme za lyžičku soli a potrebné množstvo kvásku.
  Všetci usilovne miesime, aby nám vzniklo cesto, ktoré sa nelepí na prsty, ani na steny misy. Po vymiesení ho vyklopíme na dosku, kde ho formujeme do tvaru oválu, alebo kruhu. Každý si na vrch s pomocou učiteľa nožom vyryje svoje začiatočné písmeno, aby si chlebík po upečení poznal. Natrie ho vodou a šup do rúry piecť . Zo začiatku pečieme v teplovzdušnej rúre na 180 stupňoch , neskôr, keď narastie, teplotu pridáme. Pečieme približne trištvrte hodiny.

   Kým sa chlieb upečie, umyjeme si ruky a misky, upraceme pracovné prostredie.  Trochu si oddýchneme a zaspievame si pesničku „ Pec nám spadla!“ príloha č. 3
   Porozprávame sa o tom, ako s pestujú obilniny. Ukážeme si klásky raže, pšenice a ovsa. Názorne predvedieme, ako sa získavala múka v minulosti – použijeme cepy a ručný mlyn, ktorý si každý vyskúša. Porovnáme prácu a spôsob výroby chleba v minulosti a dnes. Následne namletú múku preosejeme a pripravíme na použitie pre inú skupinu žiakov. Pri práci si zaspievame „Osievame múčku...“ prílohač.2
    Po upečení bochníčkov, ich ešte raz ponatierame vodou a počkáme, kým trochu vychladnú, aby sme si ich mohli zabaliť a preniesť do školy. 

   Deti boli prekvapené z toho, ako im chlieb narástol a boli hrdé, že si ho napiekli sami. Všetkým sa v škole chválili a podelili sa aj s ostanými o chutnú maškrtu. Starší žiaci neverili, že si ho piekli sami a rozprúdila sa živá debata o tom, ako ho piekli.
Škola:
Špeciálna základná škola

Novozámocká 11

969 01 Banská Štiavnica

kontaktná osoba: Mgr. Milada Snitková, nezabudka.sni@gmail.com
kontakt: 045/6922625

Počet detí: 9  – žiaci 1.-4. ročníka

Miroslava Gáborová

Adela Suchá

Ivan Krúž

Samuel Suchý

Názov témy: Chlieb, pečivo, obilniny, ryža, cestoviny.

Príloha č.1

Kohútik Červený hrebienok

V chalúpke býval kohútik Červený hrebienok a dve mýšatká - Krúťsa a Vrťsa.

Raz našiel kohútik pšeničný klások. Kikirikí! Vstávajte, Krúťsa a Vrťsa, urobíme si voňavý chlebík!

Obe mýšatká vybehli na dvor, dali sa do tanca a pritom si spievali:

Chlebík voňavý,

 to my veru radi máme!

Tu kohútik vraví:

-A ktože bude mlátiť?

-Ja veru nie! Ani ja! – zvolali Krúťsa a Vrťsa.

-Tak teda mlátiť budem ja! – povedal kohútik a dal sa do roboty. Krúťsa a Vrťsa sa hrali na preskakovačku.

Pšenicu som už pomlátil, -vraví kohútik, -ale kto ju zanesie do mlyna?

-Ja veru nie! Ani ja!- zapišťali mýšatká.

- Zanesiem ju teda sám! - povedal kohútik. Prehodil si vrecko cez plece a odniesol ho do mlyna.

Keď kohútik priniesol múku, vraví:

-A kto zamiesi cesto?

-Ja veru nie! Ani ja!- ozvali sa Krúťsa a Vrťsa.

-Zamiesim ho teda ja! -povedal kohútik. A začal miesiť.

-Cesto som zamiesil, -vraví kohútik,- ale kto bude pirôžky piecť?

-My veru nie!- zakričali mýšatká.

Kohútik narúbal dreva, zakúril do pece a začal kuchtiť. Krúťsa a Vrťsa si sadli do chládku pod vŕbu.

Keď bolo všetko hotové, pribehli mýšatká do chalúpky, sadli si za stôl chlebík krájať.

-A kto bude chlieb jesť?- opýtal sa kohútik.

-Ja! -zvolalo Krúťsa.

-Ja! – zvolalo Vrťsa.

-To teda nie! – povedal kohútik. Chytil mýšatká za ušká a vyviedol ich za dvere.

Potom si sadol za stôl a dobre sa po robote najedol.

                                                                                                      Ukrajinská ľudová rozprávka – upravená  

Ponaučenie – BEZ PRÁCE NIE SÚ KOLÁČE!

Príloha č.2

Osievame múčku 

Osievame múčku, 
v slamenom klobúčku, 
keď naosievame, mlynárovi dáme. 
A čo zvýši to Mariši, 
čo ostane to Zuzane. 

Pekárik

Ja som veľký chlapec, 
viem koláčik napiecť.
Z piesočku a formičky 
recept mám od mamičky. 

Bábika

Bábika mi stále plače,

už jej miesim na koláče.

Jeden s makom, druhý čistý 

a ten tretí taký istý!

Príloha č.3

Pec nám spadla

Pec nám spadla, 
pec nám spadla, 
ktože nám ju postaví. 
Starý peciar nie je doma 
a mladý to nespraví. 

Zavoláme kominára
ten má veľké kladivo
buchne tri krát do komína 
a už je to hotovo

Príloha č.4

fotky

